Els actes commemoratius tindran lloc a Barcelona i a la Jonquera
El Memorial Democràtic, el Departament d'Ensenyament, el Museu Memorial de l'Exili (MUME), el Servei Educatiu de l'Alt Empordà, el Grup de treball Exili, Deportació i Holocaust i tretze instituts catalans han organitzat tres actes commemoratius adreçats a estudiants de 4t d'ESO i Batxillerat, dos a Barcelona i un altre a la Jonquera.
Els homenatges, que tenen com a lema ' No et quedis mirant.
Actua! ', se celebren amb motiu del Dia Internacional de Commemoració en Memòria de les Víctimes de l'Holocaust i de Prevenció de Crims contra la Humanitat, designat el 27 de gener per les Nacions Unides.
Tant a Barcelona com a la Jonquera es proposarà els participants que canviïn la seva imatge de perfil a les xarxes socials per una dissenyada amb motiu de l'homenatge per Ferran Gallart, alumne de 2n curs del cicle formatiu de grau superior de Gràfica Interactiva de l'Escola d'Art i Superior de Disseny de Vic.
També se'ls animarà a fer servir l'etiqueta i (Holocaust Memorial Day 2016) a Twitter i Facebook al llarg del dia.
El 27 de gener, a les 10.00 h, tindrà lloc el primer homenatge, a l' Auditori del Conservatori del Liceu.
La benvinguda anirà a càrrec del director del Memorial Democràtic, Jordi Palou-Loverdos, i de la directora general d'Educació Secundària Obligatòria i Batxillerat, Montserrat Llobet.
Hi participaran 350 alumnes de 7 instituts de la demarcació de Barcelona (Matadepera, Sentmenat, Ramon Berenguer IV de Santa Coloma de Gramenet, Viladecavalls i, de Barcelona ciutat, l'Institut Lluís Vives, Menéndez y Pelayo i Quatre Cantons).
Durant l'acte es projectarà el curtmetratge 'Toyland' del director alemany Jochen Alexander Freydank.
Posteriorment, els estudiants tindran l'oportunitat d'escoltar el testimoni d' Isaac Revah, supervivent del camp d'extermini de Bergen Belsen, on va ser deportat després que les tropes nazis envaïssin Salònica.
Els estudiants de l'Institut Matadepera presentaran un audiovisual on mostraran frases i reflexions sobre formes d'ajudar els altres i d'actuar.
Com a cloenda, la cantant Rosa Zaragoza interpretarà És Brent (Crema!) de Morchedai Gegibirtig, assassinat al gueto de Cracòvia el 1942, que s'ha traduït per primera vegada a la llengua catalana.
D'altra banda, dijous 28 de gener, l' Institut Salvador Espriu de Barcelona organitza un acte d'homenatge amb els seus estudiants, que interpretaran textos al voltant de l'Holocaust.
Hi participaran Dory Sontheimer, autora del llibre 'La siete cajas', Rosa Zaragoza i Jordi Palou-Loverdos, així com la cap de gabinet de gerència del Consorci d'Educació de Barcelona, Berta Argany.
A la Jonquera, la jornada commemorativa tindrà lloc al Museu Memorial de l'Exili (MUME), divendres, 29 de gener a les 10 h.
Hi participaran uns dos-cents estudiants dels instituts Olivar Gran, Vilafant, Cendrassos, Castelló i La Jonquera.
Un grup d'estudiants de l'institut Cap Norfeu de Roses seguiran l'acte per streaming.
Hi participaran l'alcaldessa de la Jonquera, Sònia Martínez; el director del MUME, Jordi Font; el director del Memorial Democràtic, Jordi Palou-Loverdos i un representant dels serveis territorials del Departament d'Ensenyament.
Isaac Revah respondrà les preguntes dels alumnes, que llegiran textos sobre l'Holocaust.
L'acte finalitzarà amb la projecció de l'audiovisual 'Camins', produït pel Memorial Democràtic.
Activitats gratuïtes per a centres educatius
Memorial Democràtic, Grup de treball Exili, Deportació i Holocaust, Departament d'Ensenyament i Servei Educatiu de l'Alt Empordà